**PROCES-VERBAL AL ŞEDINŢEI ORDINARE A CONSILIULUI LOCAL ŞIMAND DIN DATA DE 30.05.2017.**

Încheiat azi, 30.05.2017, cu ocazia şedinţei ordinare a Consiliului Local Şimand, convocată prin Dispoziţia Primarului nr.147/24.05.2017.

**ORDINE DE ZI:**

**1.PROIECT DE HOTĂRÂRE PRIVIND APROBAREA ORDINII DE ZI A ŞEDINŢEI ORDINARE DIN DATA DE 30.05.2017.**

**2.PROIECT DE HOTĂRÂRE PRIVIND APROBAREA PROCESULUI-VERBAL AL ŞEDINŢEI EXTRAORDINARE DIN DATA DE 19.05.2017.**

**INIŢIATOR, PRIMAR DEMA FLORIN-LIVIU**

**3.PROIECT DE HOTĂRÂRE PRIVIND APROBAREA DOCUMENTAŢIEI DE ATRIBUIRE PRIVIND DELEGAREA GESTIUNII SERVICIULUI PUBLIC DE SALUBRIZARE PE RAZA ADMINISTRATIV TERITORIALĂ A COMUNEI ŞIMAND.**

**INIŢIATOR, PRIMAR DEMA FLORIN LIVIU**

**4.RAPOARTELE DE ACTIVITATE ALE CONSILIERILOR LOCALI PENTRU ANUL 2016.**

**5.DIVERSE.**

**INIŢIATOR, PRIMAR DEMA FLORIN-LIVIU**

La şedinţă sunt prezenţi 12 consilieri din cei 12 în funcţie.

La şedinţă participă domnul primar Dema Florin-Liviu și doamna secretar Brîndaş Lavinia. Mai participă: preot Gosta Gabriel.

Preşedinte de şedinţă este domnul Neamți Petru.

**1.PROIECT DE HOTĂRÂRE PRIVIND APROBAREA ORDINII DE ZI A ŞEDINŢEI ORDINARE A CONSILIULUI LOCAL ŞIMAND DIN DATA DE 30.05.2017.**

**INIŢIATOR, PRIMAR DEMA FLORIN LIVIU**

**D-nul președinte supune la vot proiectul de hotărâre privind aprobarea ordinei de zi acesta fiind votat cu 12 voturi pentru (Bodnariu, Bogdan, Capra, Ciobotă, Dudaș, Fruja, Groza, Lihor, Neamți, Para, Pocioian, Sodinca), devenind astfel Hotărârea nr.53.**

**2.PROIECT DE HOTĂRÂRE PRIVIND APROBAREA PROCESULUI–VERBAL AL ŞEDINŢEI EXTRAORDINARE A CONSILIULUI LOCAL ŞIMAND DIN DATA DE 19.05.2017.**

**D-nul președinte:Dacă aveți propuneri sau opinii care nu au fost menționate în conținutul procesului verbal, vă rog să le expuneți.**

**D-nul președinte supune la vot proiectul de hotărâre care este votat cu 9** voturi pentru (**Bodnariu, Bogdan, Capra, Dudaș, Fruja, Lihor, Neamți, Pocioian, Sodinca) și 3 abțineri ( Ciobotă, Groza și Para), devenind astfel Hotărârea nr.54.**

**3.PROIECT DE HOTĂRÂRE PRIVIND APROBAREA DOCUMENTAŢIEI DE ATRIBUIRE PRIVIND DELEGAREA GESTIUNII SERVICIULUI PUBLIC DE SALUBRIZARE PE RAZA ADMINISTRATIV TERITORIALĂ A COMUNEI ŞIMAND**

**INIŢIATOR, PRIMAR DEMA FLORIN LIVIU.**

**D-nul Bogdan: În raportul d-nei Untaru Lavinia, trebuia să fie specificat faptul că întrucât la licitația organizată pentru delegarea seviciului de salubrizare pe raza comunei Șimand, nu s-a prezentat nici o firmă, se impune din nou introducerea acestui proiect pe ordinea de zi și organizarea unei noi licitații.**

**D-nul Bogdan: Este un lucru extraordinar de bun faptul că vor fi încheiate contracte cu fiecare utilizator în parte și nu cu Primăria, acest aspect regăsindu-se în caietul de sarcini la pagina 3 și la pagina 6.**

**La pagina 7 a caietului de sarcini, la art.12 se face trimitere la anexa nr.2, de la caietul de sarcini, aceasta însă nefiind actualizată.**

**La agenții economici se regăsesc în listă și persoane fizice autorizate, în condițiile în care prin HCL nr.39/18.04.2017, la art.**6 din Regulamentul de aplicare a taxei speciale de salubrizare la nivelul comunei Șimand, se stipulează faptul că, pentru persoanele fizice autorizate care îşi au sediul în locuinţa de domiciliu şi care prin natura obiectului de activitate nu produc o cantitate de deşeuri mai mare decât o persoană fizică, în condiţii normale, taxa de salubrizare se aplică la numărul de persoane de la imobilul respectiv, număr în care va fi inclusă şi persoana fizică autorizată. Trebuie refăcută și actualizată anexa nr.2 a caietului de sarcini.

La anexa nr.6, nu știu cum s-a ajuns la cantitatea de 0,15 kg/locuitor/zi. Plecând de la niște calcule făcute, la noi rezultă altă cantitate. Am luat în calcul factura de pe luna martie, cantitatea de gunoi colectată fiind de 41,6 t gunoi împărţită la 2700 persoane şi la 31 de zile rezultă o cantitate de 0,48 kg/locuitor/ zi. Cine suportă diferența, de la 0,15 kg/locuitor/ zi cât e stipulat în caietul de sarcini până la 0,48 kg/locuitor/ zi cât este real fiindcă la o cantitate de 0,15 kgx2700 locuitori, rezultă o cantitate de 12,5 t/lună, în condițiile în care cantitatea cea mai mică colectată la Șimand, a fost de 41 tone/lună. Nu se acoperă cantitatea de gunoi care se colectează la momentul actual. Nu cred că se va găsi nici un operator de salubrizare care să vină săptămânal pentru 3 tone de gunoi.

D-nul primar: Vom reface caietul de sarcini și anexele caietului de sarcini.

D-nul Bogdan: Propun să aprobăm proiectul de hotărâre, cu condiția actualizării anexei nr.6, în funcția de media de gunoi colectată pe ultimele 4 luni. Să se facă o medie a lunilor ianuarie-aprilie iar aceasta să fie împărțită la 2700 de locuitori.

D-nul Ciobotă: Referitor la la durata de încheiere a contractului, cine ne impune perioada de 4 ani? De ce nu se poate încheia pe o perioadă de 2 ani, de exemplu?

D-nul Bogdan: În cadrul contractului de concesiune, este stipulat faptul că în momentul în care va intra în funcțiune Sistemul Performant de Management al Deșeurilor în județul Arad, concesionarul se obligă să accepte rezilierea contractului fără nicio altă obiecțiune.

D-nul Ciobotă: Cine verifică atingerea indicatorilor de performanță?

D-nul Bogdan: Primăria.

**D-nul președinte supune la vot proiectul de hotărâre, cu amendamentele propuse, acesta fiind votat cu 12 voturi pentru (Bodnariu, Bogdan, Capra, Ciobotă, Dudaș, Fruja, Groza, Lihor, Neamți, Para, Pocioian, Sodinca), devenind astfel Hotărârea nr.55.**

1. **RAPOARTELE DE ACTIVITATE ALE CONSILIERILOR LOCALI PENTRU ANUL 2016.**

**Au fost prezentate rapoartele de activitate, pentru anul 2016, ale celor 12 consilieri locali în funcţie.**

**5. DIVERSE**

**INIŢIATOR, PRIMAR DEMA FLORIN-LIVIU**

**D-nul președinte: Dau cuvântul d-lui preot Gosta Gabriel.**

**D-nul Gosta: Mulțumesc pentru că mi-ați permis să particip la această ședință, întrucât aș avea câteva lucruri pe care aș dori să vi le spun, mai ales că am avut căteva discuții cu d-nul primar și d-nul viceprimar, acesta din urmă fiind membru în consiliul parohial, a participat și la ședințele noastre de la biserică. D-nul viceprimar a comunicat, din câte am înțeles, Consiliului local, câteva discuții pe care noi le-am avut în cadrul acestor ședințe, pe marginea hotărârii de aprobare a bugetului local, prin care s-a hotărât ridicarea unei capele în Șimandul de Jos.**

**Între cimitir și capelă este o legătură sau ar trebui să existe o legătură. În orașe, toate capelele sunt construite în cimitire. Cred că și în Șimandul de Jos, cel mai bine, util, și folositor, ar fi să fie construită capela în cimitir. Am înțeles că a fost ridicată problema utilităților, însă consider că această problemă poate fi rezolvată. Probabil că distanța acolo va fi mai departe față de utilitățile care sunt în sat, dar cred că și acestea ar putea fi rezolvate.**

**Referitor la temeiul legal, legea spune că se poate finanța de către Consiliul local edificarea de lăcașe de cult, capele care să deservească pentru slujire sau capele mortuare. Primăria sau oricine altcineva nu ar putea să spună că ar fi un impediment legal pentru edificarea unor capele în cimitirele aparținătoare cultelor religioase.**

**Deocamdată nu există o taxă de folosire a capelei, însă dacă va fi instituită pe viitor, aceasta nu va fi foarte mare.**

**Referitor la curățenia în cimitir, nu știu exact ce înseamnă domeniu public. Probabil că cimitirul nu face parte din domeniul public, iar răspunsul pe care l-am primit că nu suntem obligați de a face curățenie în cimitir, consider că dacă nu avem obligația materială de a face curățenie în cimitir, cred că există o obligație morală, pentru că fiecare avem pe cineva îngropat acolo. Nu văd care ar fi așa de mare cheltuiala sau abaterea legală a celor care lucrează în cadrul Primăriei să facă curățenie în cimitir. Nu am avut astfel de probleme niciodată, pentru că probabil toți au considerat-o o datorie morală, nu neaparat una legală. Dacă considerați că poate biserica ar trebui să plătească o taxă pentru curățenia în cimitir, vă rog să ne spuneți la suprafața care credeți că se întreține, cât ar trebui să plătim, dar să nu lăsăm cimitirele în halul în care arată în momentul de față.**

**D-nul Para: Referitor la tăiatul ierbii, domnule viceprimar sunt chitanțe unde s-a tăiat iarba?**

**D-nul Sodinca: Sunt.**

**D-nul Bogdan: Profit de faptul că sunteți astăzi alături de noi și aș vrea să ne lămuriți,ca să știm concret, ce probleme sunt în legătura cu capela din Șimandul de Sus, poate prin Consiliul local să rezolvăm și problema aceasta.**

**D-nul Gosta: În anul 2013, Primăria a primit de la CJA, 50.000 lei pentru construirea unei capele. Acești bani nu puteau fi folosiți pentru a construi pe un teren privat, astfel că ne-a fost înaintată de către Primărie o solicitare, să donăm terenul pe care va fi construită capela, urmând ca la finalizarea lucrărilor, dar nu mai târziu de 30.05.2015, terenul împreună cu capela construită pe teren să revină în proprietatea Parohiei. Am ajuns în anul 2015, capela a fost finalizată, dar noi nu am mai primit nimic înapoi. Probabil trebuia o nouă hotărâre de consiliu. Atâta timp cât eu nu am primit nici un decizie, în anul 2016, am înaintat o adresă Primăriei, în care am specificat că dacă până la sfârșitul lunii aprilie nu voi primi nici un răspuns, voi înainta o acțiune în justiție, lucru pe care l-am și făcut. În momentul de față suntem în proces cu Primăria.**

**D-nul Bogdan: De aici și reținerea de a construi în Șimandul de jos, capela în cimitir.**

**D-nul Gosta: Există o diferență. În Șimandul de Sus era vorba de niște bani primiți de la CJA pe care Primăria nu îi putea folosi altfel, ori aici se poate finanța prin biserică pe cimitirul care aparține bisericii.**

**D-nul Bogdan: Anul asta au fost alocați bani din bugetul local, pentru construcția unei capele pe domeniul public al comunei Șimand.**

**D-nul Fruja: Când am aprobat bugetul local, această sumă nu a fost aprobată la transferuri, am aprobat-o Primăriei Șimand, la investiții.**

**D-nul Neamți: Eu cred că nu am putea nici utilitățile să le ducem până în cimitir, cu banii care i-am aprobat pentru construcția capelei.**

**D-nul Bodnariu: Având în vedere situația în care ne aflăm în ceea ce privește capela din Șimandul de Sus, părerea mea este să construim capela din Șimandul de Jos, pe domeniul public al comunei Șimand, lângă cimitir.**

**D-nul Bogdan: Domnule primar, vreau să vă felicit că ați luat în considerare propunerile noastre și ați pus în practică anumite lucrări, respectiv drumul de la Satu-Nou la cimitir. Vă felicit și să fiți ferm convins că o să fiu alături de dumneavoastră în tot ceea ce faceți bun pentru cetățenii comunei Șimand.**

**D-nul Bogdan: Ieri am fost sunat de către o anumită persoană din Șimand, pentru faptul că eu aș fi fost inițiatorul taxei speciale de salubrizare. Îmi asum Regulamentul de salubrizare, inclusiv taxa specială de salubrizare, pe care am și motivat-o.**

**Ceea ce e mai deranjant este faptul că unii dintre noi nu am știut să explicăm cetăţenilor ceea ce am votat, în condițiile în care votul nostru s-a materializat prin HCL nr.39/18.04.2017, aceasta fiind votată de 12 consilieri din 12 în funcție. Când am propus acest Regulament eu am dovedit la virgulă, fiecare sumă. Persoana respectivă mi-a spus că anul trecut a plătit la firma de salubrizare 3,96 lei fără TVA respectiv 4,71 cu TVA, în condițiile în care anul trecut nu era instituită taxa la fondul de mediu. Noi acuma am stabilit 3,72 lei cu TVA, diferența de la 3,72 lei inclusiv TVA la 5,5 lei cu TVA, fiind taxa la fondul de mediu prevăzută de legea în vigoare.**

**D-nul Fruja: Potrivit Legii nr.101/2006, modificată prin Legea 99/2014, citez:**

**Art.28. “**În situaţia prevăzută la alin. (2) lit. a), autorităţile administraţiei publice locale împreună cu operatorii au obligaţia să ţină, la zi, evidenţa tuturor utilizatorilor cu şi fără contracte de prestări servicii.

2^2) Autorităţile administraţiei publice locale au obligaţia să instituie taxe speciale, conform prevederilor alin. (2) lit. c), şi să deconteze lunar operatorilor, direct din bugetul local, contravaloarea prestaţiei efectuate la utilizatorii fără contract."

Art.35. "(2^1) Constituie contravenţie şi se sancţionează cu amendă de la 5.000 lei la 15.000 lei nerespectarea de către autorităţile administraţiei publice locale a obligaţiei de a institui taxe speciale pentru utilizatorii care refuză încheierea contractelor de prestări servicii cu operatorii de salubrizare.

Epuizându-se punctele de pe ordinea de zi, **preşedintele de şedinţă încheie lucrările şedinţei ordinare din data de 30.05.2017,** drept pentru care am încheiat prezentul proces-verbal.

**Preşedinte de şedinţă, Avizat de legalitate,**

**Neamți Petru secretar Brîndaş Lavinia**